text: 
  " Okay, vi mødes kl. 14 i morgen det sædvanlige sted. "
  
  Kryptiske, aflyttede telefonsamtaler og møder på værtshuse mellem gamle,
   kriminelle bekendte drejede sig ifølge den narko-tiltalte " Lonne ", 
  Leon Erling Fristrup Jensen, 44, kun om at skaffe ham en pølsevogn 
  og en stadeplads !
  
  Det hævdede " Lonne " i går i Østre Landsret, hvor han er tiltalt 
  som én af hovedmændene i den liga af danskere, der ifølge politiet 
  har indsmuglet kilovis af heroin fra Pattaya, Thailand, til Danmark.
  
  Anklagemyndigheden mener, at en række telefonsamtaler og møder i 
  oktober og november 1991 viser, at " Lonne " i samarbejde med en 
  gammel ven, en forhenværende stor-smugler og nu pølsemand i København, 
  og en udlands-dansker i Pattaya planlagde indsmugling af heroin fra 
  Thailand.
  
  Udlands-danskeren med hang til guldsmykker har i mange år drevet 
  værtshus i Pattaya. Men han er nu blandt de tre danskere, der 
  frivilligt er kommet hjem fra Thailand til varetægtsfængsling i Danmark
  , fordi de ellers risikerede at blive kastet i Thailandsk fængsel i 
  afventen på udlevering til Danmark.
  
  
  
  